Tallinna Tehnikaülikooli informaatikainstituudi direktor Rein Kuusik ei pea maksuameti iga-aastast täiesti uue IT-keskkonna loomist loogiliseks.
'Süsteem ja keskkond peab olema pidevas arendamises. Igal aastal uue keskkonna väljatöötamine oleks tohutu raiskamine ja näitab, et MA infosüsteemi mudel ei ole paigas,' ütles Kuusik.
Tema hinnangul ei saa kindlasti öelda, et nii saaks raha kokku hoida. 'See nõuab meeletult ressurssi ja ei tundu loogiline. Siiski loodan ma, et hr. Rõõmussaar väljendus ebatäpselt,' lisas ta.
Maksuameti peadirektori asetäitja Avo Rõõmussaar ütles täna pressikonverentsil, et igal aastal töötab amet välja uue infotehnoloogilise keskkonna elektrooniliste tulumaksudeklaratsioonide vastuvõtmiseks ja töötamiseks.
'Meie IT-spetsialistid kinnitasid, et odavam ja otstarbekam on igal aastal välja töötada uus keskkond, mitte arendada eelmist,' lausus Rõõmussaar, kuid ei osanud öelda, kui palju uue keskkonna loomine konkreetselt maksab.